SKRIFTLIG FORESPØRGSEL P-1600/01

af Toine Manders (ELDR) til Kommissionen

(28. maj 2001)

Om: Forskelsbehandling på grund af alder i en prøve til Domstolen

I de senere år er mange bestemmelser om menneskerettighederne blevet optaget i traktaterne og beskyttelse af menneskerettigheder har altid været et vigtigt princip i fællesskabsretten. I artikel 6 i EU-traktaten fastsættes en generel beskyttelse af disse værdier og EF-traktatens artikel 12 og 13 indeholder et udtrykkeligt forbud mod forskelsbehandling af enhver art.

I betragtning heraf er jeg blevet meget forundret over indholdet af et brev (kopi er fremsendt til kommissær Bolkestein), som jeg for nylig modtog fra fru Vermijs i Breda (Nederlandene). Hun havde i avisen set en meddelelse om almindelig udvælgelsesprøve for juridiske sprogeksperter til EF-Domstolen og ønskede at søge en sådan stilling.

Hun opfylder alle kravene for at kunne deltage i udvælgelsesprøven, undtagen et: Det fremgår klart, at aldersgrænsen er fastsat til 40 år!

Det er, for at sige det mildt, overraskende, at en EU-institution, som længe før menneskerettighederne kommer til syne på EU's politiske dagsorden eller indgår i traktaterne i sine domme har fastslået, at menneskerettighederne udgør en af fællesskabsrettens afgørende principper(1), i sine udvælgelsesprøver til nyt personale indarbejder bestemmelser, der udgør en åbenlys (aldersbetinget) forskelsbehandling.

Kan Kommissionen som traktaternes vogter acceptere, at en EU-institution åbenlyst overtræder et afgørende princip i fællesskabsretten, som forbuddet mod enhver forskelsbehandling er?

Hvis Kommissionen finder, at denne aldersbetingede forskelsbehandling er acceptabel, kan den da forklare grundene?

Hvis Kommissionen ikke mener, at denne aldersbetingede forskelsbehandling er acceptabel, men tværtimod er i strid med bestemmelserne og/eller principperne i fællesskabsretten, er den da villig til at tillade fru Vermijs at deltage i den pågældende almindelige udvælgelsesprøve eller at pålægge de kompetente myndigheder at træffe de nødvendige kompensatoriske forholdsregler?

(1) Se f.eks. dom 36/75 (Ruteli).

Svar afgivet på Kommissionens vegne af Neil Kinnock

(19. juli 2001)

Kommissionen er helt klar over bestemmelserne i Rådets direktiv 2000/78/EF af 27. november 2000 om generelle rammebestemmelser om ligebehandling med hensyn til beskæftigelse og erhverv(1). Dette direktiv falder inden for rammerne af de initiativer, som Kommissionen foreslog den 25. november 1999 for at udøve de nye beføjelser, som artikel 13 i EF-traktaten giver Fællesskabet.

Direktivet indfører et generelt princip om forbud mod al direkte og indirekte diskrimination bl.a. på grund af alder. Artikel 6 tillader dog ulige behandling på grund af alder, hvor den er objektivt og rimeligt begrundet. Direktivet giver f.eks. ret til, at der fastsættes en maksimal aldersgrænse for ansættelse, som er baseret på uddannelsesmæssige krav til den pågældende stilling eller nødvendigheden af at have tilbagelagt en rimelig periode i beskæftigelse før pensionering, som et af eksemplerne på ulige behandling på grund af alder (artikel 6, stk. 1, litra c).

Kommissionen tager helt hensyn til disse bestemmelser og anser derfor ikke aldersgrænser for ansættelse ved de europæiske institutioner for at være uforenelige med EF-traktatens bestemmelser.

Det særlige tilfælde, som det ærede medlem omhandler, vedrører en åben udvælgelsesprøve, som EF-domstolen afholder. Da hver europæisk institution er ansvarlig for afholdelsen af sine egne udvælgelsesprøver så vel som fastsættelsen af særlige krav til deltagelse i sine udvælgelsesprøver, mener Kommissionen, at spørgsmål om dette særlige tilfælde mere passende skal rettes til EF-domstolen.

Kommissionen kan meddele det ærede medlem, at Kommissionen i overensstemmelse med aktion 27, 29 og 50 i Hvidbogen om Reformen af Kommissionen(2) af 1. marts 2000 foreslog et tættere interinstitutionelt samarbejde om ansættelse. Oprettelsen af et interinstitutionelt udvælgelseskontor og spørgsmålet om aldersgrænser for ansættelse ved åbne udvælgelsesprøver er punkter, der for tiden drøftes under interinstitutionelle forhandlinger.

(1) EFT L 303 af 2.12.2000, s. 16.

(2) KOM(2000) 200 endelig udg.